Госпођа Олга/18
Појава седма

ВУКА, АДВОКАТ, МАРИЈА
Десно улази Вука.

ВУКА
То нема смисла. Тамо дочекујем ја госте. Онда боље да сте казали, па да смо дозволили све код нас у онај вашар и лом, кад ви нећете.
АДВОКАТ
Не знам где се Гидра део. Његове лудорије. Треба му два сата да се облачи. Где се он то само облачи?
(Улази служавка Марија.)
АДВОКАТ
Марија, ви знате где сте однели младом госпо- дину ципеле. Где је он?
МАРИЈА
Млади господин није код куће.
АДВОКАТ
Шта?
МАРИЈА
Није код куће. Отишао је одмах чим се растао с госпођицом...
АДВОКАТ 
Кад, куд? Зашто?
МАРИЈА
Не знам. Дао ми је ово писмо и казао да га дам онда кад га будете тражили.
АДВОКАТ
Шта то значи, какве су то глупости?...
ВУКА
Он се са мном шали.
АДВОКАТ
Је ли то све, Марија, што знате?
(Узима писмо.)
МАРИЈА
Све.
АДВОКАТ
Идите.
МАРИЈА
(Оде.)
АДВОКАТ
(љутито)
Вечито детињарије. (Отвара писмо. Чита.) Којешта.
ВУКА
(чита над њим)
Ух! То је страшно. (Викне) Мама!
АДВОКАТ
Немој бити дете! Шта правиш узбуну?
ВУКА
Али он пише да је отишао да лумпује. Још јутрос је фалсификовао меницу. Ви треба да признате потпис. .. Тражио од маме паре, она му није дала... (Чита даље) Он ће фалсификовати још једну. .. Ох, ох, ох! (Плаче.)
АДВОКАТ
Глупости, глупости! (Шета нервозно.)
ВУКА
Ја ћу се убити, ја ћу, мама...
АДВОКАТ
Не вичи, молим те...
ВУКА
Ја ћу да вичем, ја ћу...
АДВОКАТ
Није то истина, чекај... чекај, можда ту стоји и друкчије. Каква луда шала.

Госпођа Олга